
Europski parlament,
–	uzimajući u obzir svoje prethodne rezolucije o Ukrajini,
–	uzimajući u obzir zaključke Europskog vijeća od 24. lipnja 2022. o dodjeli statusa zemlje kandidatkinje Ukrajini, od 15. prosinca 2023. o potvrđivanju otvaranja pristupnih pregovora i od 20. ožujka 2025.,
–	uzimajući u obzir svoju Rezoluciju od 11. ožujka 2026. o strategiji proširenja EU-a[footnoteRef:2], [2:  	Usvojeni tekstovi, P10_TA(2026)0077.] 

–	uzimajući u obzir svoju Rezoluciju od 21. siječnja 2026. o provedbi zajedničke sigurnosne i obrambene politike – godišnje izvješće za 2025.[footnoteRef:3] i Rezoluciju od 11. ožujka 2026. o strategiji proširenja EU-a[footnoteRef:4], [3:  	Usvojeni tekstovi, P10_TA(2026)0013.]  [4:  	Usvojeni tekstovi, P10_TA(2026)0077.] 

–	uzimajući u obzir Instrument za Ukrajinu i Ukrajinski plan,
–	uzimajući u obzir zajedničku izjavu povjerenice Marte Kos i potpredsjednika ukrajinske vlade Tarasa Kačke od 11. prosinca 2025.,
–	uzimajući u obzir planove Ukrajine u području vladavine prava, reforme javne uprave i funkcioniranja demokratskih institucija te akcijski plan za zaštitu prava pripadnika nacionalnih manjina (zajednica) u Ukrajini, odobren u svibnju 2025.,
–	uzimajući u obzir Nacionalni program za usklađivanje s pravnom stečevinom EU-a koji je Vlada Ukrajine donijela 1. travnja 2026.,
–	uzimajući u obzir radni dokument službi Komisije od 4. studenoga 2025. naslovljen „Izvješće o Ukrajini za 2025.” (SWD(2025)0759) i popratnu komunikaciju Komisije naslovljenu „Komunikacija o politici proširenja EU-a za 2025.” (COM(2025)0690),
–	uzimajući u obzir članak 55. Poslovnika,
–	uzimajući u obzir izvješće Odbora za vanjske poslove (A10‑0172/2026),
A.	budući da Parlament najoštrije osuđuje ruski agresivni rat protiv Ukrajine, koji predstavlja očito kršenje Povelje UN-a i temeljnih načela međunarodnog prava i međunarodnog humanitarnog prava, koje se ogleda u raširenim i sustavnim ratnim zločinima, zločinima protiv čovječnosti, prisilnoj deportaciji tisuća , posebno djece – činovima koji zahtijevaju punu odgovornost i pravdu; budući da Parlament podupire pravo Ukrajine na suverenitet, neovisnost i teritorijalnu cjelovitost unutar njezinih međunarodno priznatih granica; budući da je Rusija napala Ukrajinu i da bi u svakom trenutku mogla zaustaviti brutalni rat koji vodi protiv svojeg susjeda;
B.	budući da Rusija, uz političku, materijalnu i vojnu potporu svojih saveznika, posebno Bjelarusa, Irana i Sjeverne Koreje te uz potporu Kine, od 24. veljače 2022. vodi nezakonitu, ničim izazvanu i neopravdanu opću ratnu agresiju na Ukrajinu; budući da je ruski rat protiv Ukrajine započeo 2014. nezakonitom okupacijom i pripojenjem Krima te naknadnom okupacijom dijelova regija Donjecka i Luhanska;
C.	budući da povrede suvereniteta europskih država koje je nedavno počinila Rusija, i još uvijek ih čini, potvrđuju da se njezini ciljevi ne odnose samo na Ukrajinu te da to predstavlja egzistencijalnu prijetnju slobodi i demokraciji u Europi;
D.	budući da Rusija unatoč raširenoj međunarodnoj osudi i dosad nezabilježenim sankcijama pojačava svoje ratno djelovanje ciljanim napadima na kritičnu energetsku infrastrukturu, stambene zgrade i civilnu infrastrukturu, kao i na lokalitete vjerske i kulturne baštine poput Kijevo-pečerske lavre; budući da su milijuni ljudi u Ukrajini preživjeli nedavne vrlo niske zimske temperature uz ograničenu električnu energiju, grijanje i vodu; budući da je šteta u okolišu koju je Rusija prouzročila u posljednje četiri godine imala razorne posljedice i za ukrajinske prirodne resurse i ključne ekosustave te za zdravlje, egzistenciju i sigurnost ukrajinskog naroda;
E.	budući da zbog ruske invazije više od četiri milijuna Ukrajinaca trenutačno živi u državama članicama EU-a u okviru mehanizma privremene zaštite i ima pravo na boravak, pristup tržištu rada, stanovanje, zdravstvenu skrb, socijalnu skrb i obrazovanje za svoju djecu;
F.	budući da Ukrajina, braneći se od Rusije, uvelike doprinosi sigurnosti Europske unije; budući da su EU i njegove države članice najveći pružatelji financijske, gospodarske, vojne i humanitarne pomoći Ukrajini od početka opće invazije; budući da su od početka ruskog agresivnog rata na Ukrajinu, EU i njegove države članice pružili Ukrajini vojnu pomoć u iznosu od otprilike 75 milijardi EUR; budući da bi potpora Ukrajini trebala pridonijeti i jačanju europske obrambene industrijske i tehnološke baze (EDTIB) i strateškoj autonomiji Unije te da ne bi trebala povećati ovisnost o vanjskim akterima;
G.	budući da Ruska Federacija od početka nezakonite okupacije dijelova ukrajinskog teritorija u veljači 2014., koja i dalje traje, uporno provodi brojna kršenja ljudskih prava i temeljnih sloboda na privremeno okupiranim područjima;
H.	budući da su Ukrajina i međunarodna tijela dokumentirali stotine pogubljenja ukrajinskih ratnih zarobljenika koja su počinile ruske snage; budući da takva pogubljenja predstavljaju tešku povredu međunarodnog prava i ljudskih prava te su izričito prepoznati kao ratni zločini na temelju Ženevskih konvencija i Rimskog statuta Međunarodnog kaznenog suda;
I.	budući da je najmanje 20 000, a možda i do 35 000 ukrajinske djece prisilno deportirano u Rusiju i Bjelarus ili pritvoreno na privremeno okupiranim ukrajinskim teritorijima;
J.	budući da su, kao odgovor na ruski agresivni rat, u Haagu osnovani Međunarodni centar za kazneni progon zločina agresije protiv Ukrajine i Registar štete za Ukrajinu, a Posebni sud za zločin agresije protiv Ukrajine je u postupku osnivanja; budući da je Komisija donijela prijedlog kojim se pokreće postupak da Europska unija postane jedan od članova utemeljitelja Posebnog suda; budući da je Međunarodni kazneni sud podigao optužnicu protiv Vladimira Putina i Marije Lvove-Belove za ratne zločine; budući da je Međunarodno povjerenstvo za ocjenu zahtjeva za naknadu štete za Ukrajinu osnovano na marginama 135. sjednice Odbora ministara Vijeća Europe koja je održana u Kišinjevu, u Moldovi 14. svibnja 2026.; budući da će Međunarodno povjerenstvo za ocjenu zahtjeva za naknadu štete ojačati kapacitete za osiguravanje odgovornosti za međunarodne zločine počinjene u Ukrajini i protiv nje te za uvažavanje prava Ukrajine na punu naknadu štete nastale zbog nezakonitih postupaka Rusije;
K.	budući da je Ukrajina pokazala iznimnu otpornost i odlučnost na svojem putu prema članstvu u EU-u, što je odluka koja odražava ustrajnu volju naroda Ukrajine, unatoč aktualnoj ruskoj ratnoj agresiji, koja je dovela do smrti tisuća ljudi, nanijela duboke traume preživjelima, obiteljima žrtava, ratnim veteranima i njihovim obiteljima te civilnom društvu i ostavila mnoge gradove i ključnu civilnu infrastrukturu u ruševinama te dovela do toga da ruske snage i dalje okupiraju dijelova njezina teritorija;
L.	budući da se Ukrajina ne bori samo za pravo na slobodan život i slobodan izbor saveza, i ne samo za svoj suverenitet, mir, stabilnost i sigurnost, već i za očuvanje suštine demokracije pod egzistencijalnim pritiskom; budući da će se otpornost ukrajinske demokracije u konačnici ocjenjivati ne samo prema sposobnosti da se odupre vanjskoj agresiji, već i prema spremnosti da zaštiti pluralizam, uključivost, otvorenost i političku raznolikost unutar zemlje;
M.	budući da je europska integracija Ukrajine strateško ulaganje u mir, sigurnost, demokraciju i blagostanje za cijeli kontinent; budući da nepokolebljiva potpora EU-a suverenitetu, teritorijalnoj cjelovitosti i neovisnosti Ukrajine ne ovisi o brzini europske integracije te zemlje;
N.	budući da trenutačni Kopenhaški kriteriji ne zahtijevaju samo formalno usklađivanje s pravom EU-a, već i učinkovitu provedbu i jamstva temeljnih prava, demokracije i vladavine prava; budući da se put svake zemlje prema integraciji u EU mora ocijeniti na temelju vlastitih zasluga i da se nijedna zemlja ne bi trebala povezivati s drugom zemljom niti tretirati kao dio paketa;
O.	budući da je Ukrajina i dalje predana usklađivanju svojeg zakonodavstva s pravnom stečevinom EU-a te da je nastavila provoditi reforme unatoč ruskoj ratnoj agresiji; budući da je Ukrajina 2025. dosegla 84 % provedbe Sporazuma o pridruživanju između EU-a i Ukrajine[footnoteRef:5]; [5:  	Sporazum o strateškom partnerstvu između Europske unije i njezinih država članica, s jedne strane, i Ukrajine, s druge strane (ELI: http://data.europa.eu/eli/agree_internation/2014/295/oj).] 

P.	budući da je Komisija potvrdila da je Ukrajina završila bilateralni analitički pregled svih pregovaračkih poglavlja i da je spremna otvoriti sve pregovaračke skupine, počevši od skupine o temeljnim pitanjima;
Q.	budući da je postignut napredak, ali da su potrebni dodatni napori za, među ostalim, jačanje vladavine prava u Ukrajini i borbu protiv korupcije;
R.	budući da su za osiguravanje transparentnog i odgovornog korištenja međunarodne financijske potpore i financijske potpore EU-a te budućih sredstava za obnovu potrebne pouzdane, neovisne i funkcionalne institucije za borbu protiv korupcije te učinkovit demokratski nadzor koji uključuje civilno društvo i socijalne partnere;
S.	budući da su međunarodni stručnjaci koji rade u povjerenstvima za odabir sudaca doprinijeli izgradnji povjerenja javnosti u pravosudni sustav jačanjem neovisnosti pravosuđa; budući da je sudjelovanje međunarodnih stručnjaka u odabiru Visokog povjerenstva za kvalifikacije sudaca završilo 1. lipnja 2025.;
T.	budući da su ukrajinske demokratske institucije pokazale prilagodljivost, pokazujući da, čak i usred aktualnog ruskog agresivnog rata i tijekom izvanrednog stanja, one nastavljaju služiti interesima građana i provoditi reforme povezane s pristupanjem EU-u; budući da Parlament pozdravlja naznake da pripreme za izbore mogu započeti nakon završetka izvanrednog stanja i kad sigurnosna situacija omogući održavanje izbora u skladu s međunarodnim standardima: budući da bi Ukrajina trebala nastaviti raditi na zaštiti demokracije i osiguranju transparentnosti i ravnoteži vlasti;
U.	budući da je civilno društvo i dalje stup otpornosti i demokracije u Ukrajini, no zabilježeni slučajevi pritiska na aktiviste i sindikate izazivaju zabrinutost i iziskuju djelovanje vlade;
V.	budući da integracija u EU ima široku potporu u cijelom ukrajinskom društvu i institucijama te je i dalje temeljna pokretačka snaga demokratskog razvoja Ukrajine; budući da će članstvo Ukrajine u EU-u također ojačati samu Uniju jer će pridonijeti njezinoj geopolitičkoj otpornosti, povećati njezin gospodarski potencijal i ojačati njezinu predanost zajedničkim vrijednostima demokracije, vladavine prava i slobode;
W.	budući da se u najnovijem izvješću Eurobarometra o proširenju navodi da 56 % građana EU-a podupire daljnje proširenje Europske unije, pri čemu je Ukrajina najpoželjnija kandidatkinja za pristupanje nakon što se ispune svi kriteriji za članstvo u EU-u;
X.	budući da je zajednička izjava koju su 11. prosinca 2025. potpisali povjerenica Marta Kos i ukrajinski potpredsjednik vlade Taras Kachka (poznata kao plan Kos-Kachka) prioritetni plan reformi u deset točaka koji treba provesti do kraja 2026.; budući da se te reforme odnose na jačanje vladavine prava, pravosudnih postupaka i neovisnosti ukrajinskih institucija za borbu protiv korupcije; budući da će potpuna i nedvosmislena provedba tih koraka biti važan konkretan dokaz predanosti Ukrajine; budući da relevantne skupine za strateško promišljanje procjenjuju da je otprilike 15 % plana provedeno do sredine 2026.;
Y.	budući da Rusija nastavlja i pojačava napore usmjerene na opravdavanje svoje agresije na Ukrajinu namjernim krivotvorenjem povijesti, manipulacijom povijesnim narativima te strateškom upotrebom vjerskih, kulturnih i vrijednosnih narativa kojima je cilj iskrivljavanje javnog diskursa, negiranje i dovođenje u pitanje legitimnosti nacionalnog identiteta i državnosti i suvereniteta Ukrajine i sprečavanje pristupanja Ukrajine Europskoj uniji; budući da su takve aktivnosti u skladu s ruskom vojnom doktrinom odobrenom 25. prosinca 2014. i naknadnim strateškim dokumentima, uključujući Strategiju nacionalne sigurnosti Ruske Federacije koju je predsjednik Vladimir Putin odobrio 31. prosinca 2015., u kojima se naglašava zaštita „tradicionalnih ruskih duhovnih i moralnih vrijednosti” od percipiranog zapadnog utjecaja; budući da je taj pristup dodatno ojačan u Strategiji nacionalne sigurnosti iz 2021., koja je zaštitu „tradicionalnih vrijednosti”, promicanje koncepta „ruskog svijeta”(„Russkiy Mir”) i zaštitu „sunarodnjaka u inozemstvu” uzdigla među ključne prioritete nacionalne sigurnosti, čime se pokazuje kontinuirana i sustavna upotreba kulturnih, vjerskih i civilizacijskih narativa kao alata geopolitičkog utjecaja i opravdanja agresije na Ukrajinu;
Z.	budući da je, prema podacima ukrajinskog Ministarstva socijalne politike, za više od tri milijuna Ukrajinaca utvrđen invaliditet ili više njih, a očekuje se da će se taj broj povećavati za 17 000 svaki mjesec, uglavnom zbog aktualnog rata;
AA.	budući da je šteta u okolišu koju je prouzročila Rusija dovela do razornih posljedica za ukrajinske prirodne resurse, kritične ekosustave te zdravlje, sredstva za život i sigurnost ljudi; budući da je zeleni oporavak usmjeren na otklanjanje te štete i usmjeravanje Ukrajine na novi put ekološke i socijalne održivosti usklađen sa zakonima o okolišu u pravnoj stečevini EU-a;
AB.	budući da je istraživanje Kijevskog međunarodnog instituta za sociologiju iz 2024. potvrdilo da je stav ukrajinskog društva prema LGBTIQ+ osobama ostao pretežno neutralan ili pozitivan, pri čemu više od 70 % anketiranih Ukrajinaca podržava jednaka prava za LGBTIQ+ osobe;
AC.	budući da je ruska ratna agresija na Ukrajinu prouzročila ogromnu ljudski patnju i uništenje te da opseg ljudske tragedije zahtijeva pronalaženje pravednog, održivog i trajnog mira;
AD.	budući da se novi zakon o javnoj nabavi, koji je Vrhovna rada Ukrajine donijela 27. svibnja 2026. i koji je stupio na snagu 24. lipnja 2026., općenito smatra istinskom reformom usklađenom sa zakonodavstvom EU-a kojom se uspostavljaju transparentnost i antikorupcijske zaštitne mjere za velike natječaje; budući da je donošenjem tog zakonodavstva omogućena izravna proračunska potpora Svjetske banke Ukrajini u iznosu od 3,4 milijarde USD;
AE.	budući da je EU 15. lipnja 2026. otvorio pristupne pregovore s Ukrajinom i Moldovom o 1. skupini poglavlja: Osnove koje se sastoje od: Poglavlja 23.: pravosuđe i temeljna prava, Poglavlja 24.: pravosuđe, sloboda i sigurnost, Poglavlja 5.: javna nabava, Poglavlja 18.: statistički podaci i Poglavlja 32.: financijska kontrola; budući da se pregovori o skupini poglavlja o temeljnim pitanjima prvi otvaraju i posljednji zaključuju u procesu pridruživanja, a napredak u okviru te skupine određuje opći tijek pregovora;
AF.	budući da su razne države članice dostavile neslužbene dokumente o dinamici pristupanja Ukrajine EU-u i mogućnostima za jačanje budućih ugovora o pristupanju EU-u;
AG.	budući da su zajedničkom analizom Europske službe za vanjsko djelovanje i ukrajinskog Centra za borbu protiv dezinformiranja utvrđene ruske strategije i operacije inozemnog upletanja i manipuliranja informacijama kojima se podriva i narušava javna potpora procesu pristupanja Ukrajine EU-u, i u Ukrajini i u EU-u;
I. Trenutačno stanje ruskog agresivnog rata i sankcija EU-a
1.	najoštrije osuđuje trenutačnu nezakonitu rusku vojnu agresiju protiv Ukrajine te ponovno izražava nepokolebljivu solidarnost s ukrajinskim narodom te potporu neovisnosti, suverenitetu i teritorijalnoj cjelovitosti zemlje unutar njezinih međunarodno priznatih granica; ponavlja svoju politiku nepriznavanja svih nezakonito i privremeno okupiranih područja Ukrajine od strane Rusije, uključujući Krim;
2.	zahtijeva da Ruska Federacija odmah i bezuvjetno prekine sve vojne aktivnosti u Ukrajini i protiv nje te povuče sve svoje snage i vojnu opremu s cijelog državnog područja Ukrajine unutar njezinih međunarodno priznatih granica, uključujući njezino teritorijalno more; naglašava da je hrabri narod Ukrajine platio najvišu cijenu kako bi zaštitili Ukrajinu i, posljedično, sigurnost Europe;
3.	izražava najdublju sućut i punu solidarnost sa svima pogođenima agresivnim ratom Ruske Federacije protiv Ukrajine, uključujući pripadnike oružanih snaga, veterane, obitelji poginulih ili ozlijeđenih, interno raseljene osobe, izbjeglice i sve civile koji trpe teške humanitarne, zdravstvene, psihološke, socijalne i ekonomske posljedice rata;
4.	osuđuje raširene i sustavne napade Ruske Federacije na ukrajinsko civilno stanovništvo, posebno napade na kritičnu energetsku i vodnu infrastrukturu, koji predstavljaju očito kršenje međunarodnog humanitarnog prava;
5.	oštro osuđuje teška kršenja prava ukrajinske djece, uključujući ubojstva, zlostavljanje, prisilni transfer i deportaciju, kao i nezakonito posvajanje, izmjenu njihovih osobnih podataka i ograničavanje kontakta s njihovim obiteljima; osuđuje i njihovo prisilno rusificiranje i izloženost vojno-domoljubnoj obuci, ratnoj propagandi i militarizaciji; poziva na hitan, siguran i bezuvjetan povratak otete djece i poziva EU da prednost da mentalnom zdravlju djece kao posebnoj komponenti svoje potpore oporavku; poziva Komisiju i države članice da povećaju potporu ukrajinskim vlastima te međunarodnim i nevladinim organizacijama u dokumentiranju tih zločina i identificiranju pogođene djece te njihovom povratku u domovinu, reintegraciji, rehabilitaciji, kao i pružanju potpore toj djeci; pozdravlja sve veći angažman u Međunarodnoj koaliciji za povratak ukrajinske djece, kao ključnoj platformi za koordinirano međunarodno djelovanje usmjereno na povratak nezakonito deportirane i prisilno premještene ukrajinske djece;
6.	osuđuje drastično pogoršanje stanja ljudskih prava u područjima pod ruskom okupacijom, poput proizvoljnih pritvaranja i nestanaka, mučenja, prisilnog nametanja ruskih putovnica i mobilizacije ukrajinskih građana na privremeno okupiranim područjima, pogubljenja ratnih zarobljenika i nezakonitih deportacija; odlučno ponavlja neotuđivo pravo svih Ukrajinaca koji su prisilno raseljeni zbog ruske agresije da se sigurno, dobrovoljno i bez preduvjeta vrate svojim domovima nakon potpunog okončanja okupacije i obnove teritorijalnog integriteta Ukrajine;
7.	oštro osuđuje nezakonito nametanje okupacijske uprave Ruske Federacije na privremeno okupiranim područjima Ukrajine, kao i sustavno i nezakonito prisvajanje javne i privatne imovine, krađu i uklanjanje ukrajinske kulturne imovine i baštine, uništavanje gospodarskih aktivnosti i iskorištavanje tih područja za vlastite političke i gospodarske interese;
8.	oštro osuđuje regrutiranje stranih državljana od strane Ruske Federacije, među ostalim iz trećih zemalja za sudjelovanje u njezinu agresivnom ratu protiv Ukrajine, često putem prijevarnih praksi i iskorištavanja ranjivih socioekonomskih uvjeta; naglašava da takve prakse predstavljaju trgovinu ljudima i teška kršenja ljudskih prava; poziva EU i njegove države članice da se, zajedno s međunarodnim partnerima, suprotstave tim praksama, primjerice sankcijama, informiranjem i pružanjem potpore žrtvama, te potiče treće zemlje da spriječe takvo regrutiranje;
9.	osuđuje nehumano postupanje Ruske Federacije s ukrajinskim ratnim zarobljenicima, uključujući mučenje i pogubljenja, čime krši međunarodno humanitarno pravo i poziva na njihovo hitno i bezuvjetno oslobađanje; poziva EU, njegove države članice i međunarodnu zajednicu da pojačaju napore, među ostalim diplomatskim i pravnim sredstvima, kako bi osigurali poštovanje međunarodnog prava i olakšali daljnju razmjenu zatvorenika; poziva Međunarodni odbor Crvenog križa da u potpunosti izvrši svoj mandat u skladu s međunarodnim humanitarnim pravom, osiguravajući neometan i redovit pristup svim mjestima gdje se drže ukrajinski ratni zarobljenici i civili, uključujući one koji se nalaze u pritvoru; napominje da, kad je riječ o postupanju s ratnim zarobljenicima, Ukrajina i dalje ispunjava svoje obveze iz međunarodnog prava;
10.	poziva Komisiju i države članice da uvelike povećaju zdravstvenu pomoć i osiguraju da se potrebe za rehabilitacijom u potpunosti odražavaju u okvirima potpore EU-a; poziva Komisiju i države članice da održe i, prema potrebi, prošire potporu ukrajinskim izbjeglicama koje su trenutačno smještene u državama članicama, kao i interno raseljenim osobama unutar Ukrajine;
11.	poziva EU i države članice da se bore protiv ruskih dezinformacija o ratnoj agresiji i procesu pristupanja Ukrajine EU-u, potpunim ograničavanjem aktivnosti povezanih s ruskim državnim medijskim organizacijama i njihovim suradnicima u državama članicama EU-a, proširenjem relevantnih pojedinačnih popisa sankcija, traženjem pravne odgovornosti za suučesnike u državnoj propagandi, jačanjem digitalne pismenosti, promicanjem informacija temeljenih na činjenicama s posebnom pozornosti posvećenoj državama izvan Europe koje su na meti ruske propagande i pozivanjem platformi društvenih medija na odgovornost za širenje štetnog sadržaja strogom provedbom Akta o digitalnim uslugama[footnoteRef:6]; [6:  	Uredba (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama) (SL L 277, 27.10.2022., str. 1., http://data.europa.eu/eli/reg/2022/2065/oj).] 

12.	izričito naglašava neotuđivo pravo Ukrajine na samoobranu, u skladu s člankom 51. Povelje UN-a, uključujući pravo Ukrajine da, dok sudjeluje u obrambenoj borbi, napada legitimne mete na državnom području agresora u Rusiji; s dubokom zabrinutošću primjećuje smanjenje američke vojne pomoći za 99 % u 2025.; stoga pohvaljuje inicijativu NATO-a za popis prioritetnih zahtjeva za Ukrajinu, kao i misiju NATO-a za sigurnosnu pomoć i osposobljavanje za Ukrajinu; pozdravlja predvodništvo EU-a i njegovih država članica kao glavnog pružatelja financijske i vojne potpore Ukrajini, među ostalim inicijativama za osposobljavanje misije EU-a za vojnu pomoć za potporu Ukrajini te financiranjem i pružanjem vojne potpore, kao što su sustavi protuzračne obrane i kapaciteti za duboke napade; poziva EU i njegove države članice da povećaju pomoć za podupiranje prava Ukrajine na samoobranu; ističe da je dostatna i predvidljiva vojna pomoć, uključujući pristup financiranju proizvodnje oružja, potpora za takvu proizvodnju izvan Ukrajine i suradnja između EDTIB-a i ukrajinske vojne industrije ključna za učinkovit otpor Ukrajine ruskoj agresiji, posebno s obzirom na drastično smanjenu američku vojnu pomoć;
13.	konstatira da se tempo ruskih teritorijalnih dobitaka u Ukrajini usporio 2026. i da je Ukrajina u travnju 2026. ponovno vratila teritorij, dok je Rusija pretrpjela posebno velike gubitke; uvjeren je da Ukrajina može i mora pobijediti i da ishod sukoba nije unaprijed određen; stoga smatra da održiva i pojačana vojna potpora EU-a može imati odlučujući utjecaj na bojišnici; poziva države članice da djeluju s većom odlučnošću i hitnošću, uključujući znatno povećanje i ubrzavanje isporuke i financiranja oružja i streljiva Ukrajini;
14.	posebno potiče Njemačku da Ukrajini pošalje projektile dalekog dometa Taurus i poziva druge države članice da Ukrajini hitno osiguraju dodatne kapacitete protuzračne obrane, uključujući sustave Patriot, kao i projektile za sustave Patriot, SAMP/T, NASAMS, IRIS-T i HAWK;
15.	pozdravlja međunarodne diplomatske napore usmjerene na okončanje rata te pohvaljuje konstruktivan pristup Ukrajine; no naglašava da mirovnim pregovorima mora prethoditi održiv prekid vatre; ističe da svaki mir mora biti pravedan i održiv, uz potpuno poštovanje suvereniteta i teritorijalne cjelovitosti Ukrajine; naglašava da nijedan mirovni sporazum ne bi smio naštetiti ukrajinskim i europskim strateškim interesima niti ograničiti sposobnost Ukrajine da se brani i odabere svoje sigurnosne i političke saveze bez ruskog veta; naglašava da se on mora temeljiti na potpunom poštovanju načela međunarodnog prava, preuzimanju odgovornosti za ratne zločine, zločine protiv čovječnosti i zločin agresije te ruskoj odšteti za golemu štetu prouzročenu u Ukrajini; naglašava da bi to trebalo uključivati obvezu Rusije da odmah prekine hibridno ratovanje protiv EU-a i njegovih partnera, uključujući Ukrajinu, te da bi trebalo uključivati i povratak sve otete ukrajinske djece i zatočenih ukrajinskih civila te potpunu razmjenu ratnih zarobljenika, uključujući posmrtne ostatke poginulih vojnika; naglašava da bi svaki takav sporazum trebao pružiti čvrsta i vjerodostojna sigurnosna jamstva za Ukrajinu, na razini onih iz članka 5. Ugovora iz Washingtona i članka 42. stavka 7. Ugovora o Europskoj uniji, čim prestane ratno stanje; uviđa da Ukrajina smatra pristupanje EU-u važnim elementom sigurnosnih jamstava, među ostalim, u svjetlu članka 42. stavka 7. Ugovora o Europskoj uniji;
16.	ponavlja da samo Ukrajina može odrediti uvjete mirovnog sporazuma koji je prihvatljiv njezinu narodu; ustraje u tome da se o Ukrajini ne bi trebalo odlučivati bez sudjelovanja Ukrajine, kao ni o Europi bez sudjelovanja Europe; potvrđuje da je svaki sporazum usmjeren na okončanje ruskog agresivnog rata protiv Ukrajine pitanje koje nadilazi Rusiju i Ukrajinu te ima dalekosežne posljedice za europski sigurnosni poredak u cjelini; naglašava da se svaki takav sporazum može postići samo uz sudjelovanje EU-a i njegovih država članica; poziva Komisiju i države članice da istraže mogućnost imenovanja i dodjelom punih ovlasti visokom europskom pregovaraču da predstavlja EU i njegove države članice u diplomatskim pregovorima u skladu s precizno utvrđenim mandatom; poziva Komisiju, Europsku službu za vanjsko djelovanje i Vijeće da u koordinaciji s Ukrajinom i uz savjetovanje s državama članicama izrade dokument o strateškom scenariju za poslijeratnu strukturu sigurnosti i suradnje na europskom kontinentu, koji bi odražavao pouke izvučene iz prošlosti i sadržavao potencijalne parametre budućih odnosa s Rusijom nakon završetka rata, uključujući pitanja sigurnosti, energije, granica, odgovornosti i odštete;
17.	duboko žali zbog toga što Rusija nije pokazala spremnost na održivi mir i da svoje diplomatske kontakte sa Sjedinjenim Državama koristi samo kao dio kampanje psihološkog ratovanja kako bi ugrozila međunarodnu potporu Ukrajini; u tom pogledu ponavlja da je potrebno povećati pritisak na Rusiju i osuđuje djelomično ublažavanje sankcija protiv Rusije o kojem su odlučile Sjedinjene Američke Države, osuđuje stajalište Sjedinjenih Američkih Država prema kojem su sigurnosna jamstva SAD-a za Ukrajinu uvjetovana povlačenjem Ukrajine iz Donbasa; podsjeća na to da su izravna interakcija s Rusijom bez vršenja ciljanog pritiska, javno odricanje od važne poluge utjecaja, smanjenje vojne potpore, odbijanje provedbe dodatnih sankcija i ukidanje već utvrđenih sankcija, ucjenjivanje Ukrajine kako bi američkim poduzećima dala povlašteni pristup za obnovu i pristup prirodnim resursima te pokušaj prisiljavanja Ukrajine na teritorijalne ustupke i odricanje od svojeg legitimnog prava na samoobranu, sve elementi diplomatskog napora osuđenog na propast;
18.	pozdravlja izjavu čelnika skupine G7 o Ukrajini iz lipnja 2026., uključujući predanost a) potpori novom zamahu na bojištu i njegovom ubrzanju, među ostalim razmatranjem proširenja povlastica dozvola na Ukrajinu kako bi se omogućilo povećanje vojne proizvodnje Ukrajine i b) povećanju pritiska na rusko ratno gospodarstvo; potiče EU i njegove države članice da poduzmu sve potrebne korake kako bi se osigurala praktična provedba;
19.	ustraje u tome da EU i njegove države članice, zajedno s partnerima i saveznicima, moraju doprinijeti čvrstim i pravno obvezujućim sigurnosnim jamstvima za Ukrajinu kako bi se odvratila daljnja ruska agresija, što bi se trebalo ojačati obvezujućim mehanizmima za praćenje usklađenosti, sustavnu koordinaciju pomoći i jamčenje održive, dugoročne potpore suverenitetu, teritorijalnom integritetu i obnovi Ukrajine; pozdravlja zaključke sa sastanka „Koalicije voljnih” održanog u Parizu 6. siječnja 2026.; snažno pozdravlja prijedlog o osnivanju multinacionalnih „mirovnih snaga” za Ukrajinu i potiče sve države članice EU-a da temeljito razmisle o tome kako najbolje mogu poduprijeti te snage; pozdravlja dogovor o finalizaciji politički i pravno obavezujućih obaveza za ponovnu uspostavu mira i sigurnosti u slučaju budućeg oružanog napada Rusije te jasan okvir za potporu Ukrajini; ponavlja svoj poziv na „koaliciju voljnih” među državama članicama EU-a kako bi se razmotrilo na koji bi se način mogla uspostaviti integrirana zona nadzora zračnog prostora pod vodstvom Europe i obrambeno usmjerena zona nadzora zračnog prostora u kojoj bi se upravljalo oružanim operacijama nadzora zračnog prostora, čime bi se doprinijelo zaštiti civilnog stanovništva u Ukrajini od proizvoljnih napada na civilnu infrastrukturu, pružila preventivna obrana od ruskih kršenja zračnog prostora država članica EU-a i pomoglo da se Rusija prisili na pregovarački stol premještanjem ravnoteže snaga;
20.	s obzirom na potrebu za većim pritiskom na Rusiju, poziva na pojačane, sveobuhvatnije i strukturiranije sankcije protiv Rusije i njezinih saveznika kako bi joj se uskratila sredstva potrebna za financiranje njezina vojnog stroja i nastavak agresije na Ukrajinu, uključujući ciljane sankcije protiv pojedinaca u okviru globalnog režima ljudskih prava i sankcija EU-a (europski Zakon Magnicki) protiv onih koji su odgovorni za teška kršenja ljudskih prava; poziva na veće usklađivanje popisa sankcija s popisima partnera istomišljenika; odlučno poziva na povećanje administrativnih kapaciteta i financijskih sredstava kako bi se poboljšala izrada, provedba i izvršenje sankcija EU-a; odlučno poručuje da sankcije ne bi trebalo ukinuti prije pregovora o mirovnom sporazumu i njegove održive provedbe; potiče Vijeće i države članice da sustavno rade na rješavanju problema zaobilaženja sankcija; naglašava da sankcije jasno utječu na rusko gospodarstvo, ali ponavlja da režim sankcija mora biti širi i njegova provedba stroža kako bi imala potreban učinak ograničavanja ruskih sredstava za agresivni rat; stoga, poziva na jačanje i proširenje sankcija usmjerenih na glavne izvore prihoda Rusije, uključujući, ali ne ograničavajući se na sektore energije, sirovina, financija i prometa; poziva EU i njegove države članice da usklađeno rade na zabrani trgovinskih i komercijalnih aktivnosti s Rusijom i Bjelarusom, posvećujući posebnu pozornost robi i tehnologijama s potencijalnom dvojnom namjenom, te da zabrane provoz robe u Uniju i iz nje preko njihovih državnih područja; poziva na potpunu zabranu ruskih proizvoda od čelika i izvoza glinice u Rusiju;
21.	poziva na pojačane napore za razbijanje operacija ruske flote u sjeni, koje predstavljaju znatan i sve veći rizik za pomorsku sigurnost i okoliš, posebno u strateški ključnom Baltičkom moru; u tom pogledu poziva na bližu suradnju među tijelima u državama članicama oko Baltičkog mora kako bi se osiguralo učinkovito zaustavljanje aktivnosti flote u sjeni; potiče države članice da strogo poštuju zakonodavstvo EU-a i zaustave sav uvoz ruskog ukapljenog prirodnog plina i prirodnog plina, jer se od tih prihoda neprestano financira ruski ratni stroj i ugrožava učinkovitost sankcija EU-a i potpore EU-a Ukrajini;
[bookmark: _Hlk229052168]22.	žali zbog strogih odluka Međunarodnog olimpijskog odbora i Međunarodnog paraolimpijskog odbora o slobodi izražavanja ukrajinskih sportaša na Zimskim olimpijskim i paraolimpijskim igrama u Milanu i Cortini 2026., kao i zbog odluke organizacije World Aquatics o ukidanju sankcija protiv ruskih i bjeloruskih sportaša te odluke Venecijanskog bijenalea da se ponovno dopusti sudjelovanje umjetnika iz Rusije; ističe činjenicu da se ruski i bjeloruski režimi aktivno koriste sportom i kulturom za državnu propagandu i izmjenu diskursa o počiniteljima teških kršenja ljudskih prava i ratnih zločina; izražava solidarnost s diskriminiranim ukrajinskim sportašima i poziva EU i njegove države članice da osiguraju potpunu primjenu i provedbu europskog prava tržišnog natjecanja; poziva na sprečavanje izdavanja viza EU-a ruskim sportašima i umjetnicima koji se ne distanciraju od ruske ratne agresije na Ukrajinu;
II. Dugoročna financijska potpora Ukrajini i ratna odšteta
23.	pohvaljuje najavu Komisije iz siječnja 2026. da će pružiti 90 milijardi EUR ključne potpore za proračunske i vojne potrebe Ukrajine u dvogodišnjem razdoblju 2026. – 2027. i pozdravlja potrebnu fleksibilnost sadržanu u paketu u okviru režima odstupanja utvrđenog u članku 13. stavku 5. predložene uredbe o uspostavi zajma za potporu Ukrajini za 2026. i 2027.[footnoteRef:7]; pozdravlja činjenicu da je Vijeće riješilo zastoj koji sprečava operacionalizaciju zajma za potporu Ukrajini i deblokiranje Fonda za pomoć Ukrajini u okviru Europskog instrumenta mirovne pomoći; poziva vlade Mađarske, Slovačke i Češke da preispitaju svoje odluke o izuzeću i sudjeluju u jamstvima za zajam; pozdravlja prvi obrok u iznosu od 3,2 milijarde EUR u okviru zajma za potporu Ukrajini, koji je Ukrajini isplaćen 25. lipnja 2026.; [7:  	Komisijin Prijedlog uredbe Europskog parlamenta i Vijeća od 14. siječnja 2026. o provedbi pojačane suradnje radi uspostave zajma za potporu Ukrajini za 2026. i 2027. (COM(2026)0020).] 

24.	poziva Komisiju i države članice da zauzmu sveobuhvatniji, dugoročniji i strateški pristup potpori Ukrajini, koji nadilazi ad hoc mjere pomoći; naglašava potrebu za strukturiranom i višedimenzionalnom strategijom EU-a koja kombinira održivu vojnu, ekonomsku i industrijsku potporu; u tom smislu poziva na znatno povećanje europskih obrambenih proizvodnih kapaciteta i uspostavu koordiniranih, paneuropskih mehanizama nabave kako bi se osigurala pravodobna i dovoljna isporuka streljiva i opreme Ukrajini;
25.	ponavlja svoje čvrsto uvjerenje da Rusija mora platiti za golemu štetu prouzročenu u Ukrajini; ističe da je potreban predvidljiv višegodišnji financijski okvir za Ukrajinu koji će toj zemlji pomoći da pokrije troškove oporavka i obrane tijekom ruske agresije bez neizvjesnosti na godišnjoj osnovi; žali zbog toga što se Komisija i Vijeće nisu složili s prijedlogom Komisije o reparacijskom zajmu[footnoteRef:8] pomoću gotovinskih salda povezanih s ruskom državnom imovinom i pozdravlja pozive Vijeća upućene Komisiji da nastavi raditi na tehničkim i pravnim aspektima instrumenata kojima se uspostavlja reparacijski zajam na temelju gotovinskih salda povezanih s imobiliziranom ruskom imovinom kako bi se platili obrana, obnova i odšteta Ukrajine; ponovno potvrđuje potrebu za prijenosom te imobilizirane imovine u poseban namjenski instrument; [8:  	Komisijin Prijedlog uredbe Europskog parlamenta i Vijeća od 3. prosinca 2025. o reparacijskom zajmu Ukrajini i o izmjeni Uredbe (EU) 2024/792 Europskog parlamenta i Vijeća od 29. veljače 2024. o uspostavi Instrumenta za Ukrajinu (COM(2025)3502).] 

26.	pozdravlja dogovor o Konvenciji o uspostavi Međunarodnog povjerenstva za ocjenu zahtjeva za naknadu štete i poziva na njezinu brzu ratifikaciju; pozdravlja prijedlog Komisije za pokretanje postupka kojim bi EU postao jedan od članova utemeljitelja Posebnog suda za zločin agresije protiv Ukrajine, kao korak prema osiguravanju odgovornosti za zločin agresije i podržavanju napora međunarodnog pravosuđa; poziva na snažniju potporu EU-a prikupljanju i očuvanju dokaza o ruskim ratnim zločinima u Ukrajini, uključujući znatno povećanje financijske, tehničke i forenzičke pomoći ukrajinskim tužiteljima za ratne zločine i istražnim tijelima; 
III. Predanost pristupanju EU-u i pregovorima o pristupanju 
27.	snažno pozdravlja kontinuiranu predanost Ukrajine ispunjavanju zahtjeva za članstvo u EU-u i njezinu sposobnost da ostvari napredak na putu pristupanja EU-u; naglašava da se uspješnost Ukrajine uvijek mora razmatrati u kontekstu kontinuirane ruske ratne agresije i njezina negativnog utjecaja na demokratske procese i javnu upravu u Ukrajini; 
28.	ponovno potvrđuje da, iako proces proširenja EU-a mora ostati strogo utemeljen na zaslugama, objektivan i utemeljen na kopenhaškim kriterijima i uvjetima okvira za proširenje, proširenje predstavlja uzajamno korisno geostrateško ulaganje u mir, stabilnost i sigurnost na europskom kontinentu, kao i moralnu obvezu; stoga naglašava da je budućnost Ukrajine u Europskoj uniji i prepoznaje europsku integraciju Ukrajine kao strateški prioritet Unije;
29.	pohvaljuje donošenje ukrajinskog Nacionalnog programa za prilagodbu ukrajinskog zakonodavstva pravu Europske unije kao ključnog instrumenta za strukturirano i transparentno planiranje procesa usklađivanja zakonodavstva, uključujući vlastiti ambiciozan vremenski okvir za dovršetak svih potrebnih koraka za ispunjavanje mjerila do kraja 2027.;
30.	pozdravlja dovršetak postupka analitičkog pregleda za sve klastere i prima na znanje procjene Komisije i Vijeća da je Ukrajina postigla znatan napredak prema otvaranju pregovaračkih klastera; pozdravlja poziv Europskog vijeća iz ožujka 2026. upućen Vijeću da bez odgode otvori sve pregovaračke klastere te poziva Vijeće da odmah poduzme daljnje mjere u vezi s tom odlukom, počevši od skupine poglavlja o temeljnim pitanjima; u međuvremenu, pozdravlja odluku Komisije i ciparskog predsjedanje Vijećem EU-a da nastave pregovore na tehničkoj razini u očekivanju otvaranja pregovora u budućnosti;
31.	snažno potiče sve države članice, a posebno novu mađarsku vladu, da prestanu ulagati veto na otvaranje pregovaračkih klastera i da se prestanu služiti mogućim članstvom Ukrajine u EU-u u domaćoj politici i političkim kampanjama; pozdravlja otvaranje prvog temeljnog skupa pristupnih pregovora i očekuje da će sljedeći skupovi slijediti taj primjer;
32.	svjestan je da će potencijalno pristupanje Ukrajine Uniji imati znatan utjecaj na proračun; no naglašava da se očekuje da će se većina troškova obnove pokriti iz izvora koji nisu proračun EU-a te da će, uz goleme domaće napore, biti potreban i doprinos međunarodnih financijskih institucija, privatnih ulaganja i partnerskih zemalja; naglašava važnost očuvanja i daljnjeg jačanja javne potpore u državama članicama i Ukrajini procesu proširenja i pristupanju Ukrajine, za što je potrebna prilagođena komunikacija utemeljena na činjenicama na razini EU-a i nacionalnoj razini, među ostalim o tome kako riješiti legitimnu zabrinutost u pogledu učinka na određene gospodarske sektore i politike EU-a, kao što je zajednička poljoprivredna politika;
33.	poziva Vijeće, Komisiju i države članice da počnu razmišljati krajnje inovativno kako bi osigurali da rasprave o članstvu Ukrajine u EU-u ne postanu negativan čimbenik u mirovnim pregovorima, za druge zemlje pristupnice ili za unutarnju politiku Ukrajine; poziva države članice da se aktivno i konstruktivno uključe u raspravu o prijedlozima čiji je cilj unapređenje europske integracije Ukrajine, uz istodobno odražavanje strateških interesa EU-a, uzimajući u obzir dinamiku u zemljama pristupnicama, uključujući pokušaje Rusije da ugrozi javnu potporu proširenju i pristupanju EU-u te unapređenje buduće sigurnosti Ukrajine i europskog kontinenta; ponovo poziva da se ojača sposobnost EU-a da djeluje pojednostavnjenjem procesa donošenja odluka, kao što je uvođenje glasovanja kvalificiranom većinom u međukoracima procesa proširenja pri odlučivanju o otvaranju i zatvaranju pojedinačnih pregovaračkih klastera i poglavlja, u potpunosti u skladu s Ugovorima;
34.	podsjeća na svoje prethodno usvojeno stajalište o masakru u Voliniji, žali zbog nedavne nepotrebne i ničim izazvane eskalacije predsjednika Volodimira Zelenskog preimenovanjem elitne vojne jedinice ukrajinskih oružanih snaga nakon heroja ukrajinske pobunjeničke vojske; žali zbog zanemarivanja poljskih osjetljivosti i žaljenja povezanih s procjenom ukrajinske pobunjeničke vojske da postoje deseci tisuća žrtava i njihovih obitelji, posebno u svjetlu nepokolebljive potpore Poljske borbi Ukrajine protiv ruske agresije; smatra da se tom odlukom potkopavaju susjedski odnosi i prethodni napori za rješavanje neriješenih i bolnih aspekata bilateralnih povijesnih odnosa u duhu istinskog i iskrenog pomirenja te da ona nije u skladu s europskim vrijednostima; poziva na smirivanje napetosti i ponovno ulaganje napora u dobroj vjeri prema pomirenju;
35.	smatra da ukrajinska politika suradnje sa susjednim zemljama usmjerena na budućnost, uključujući rješavanje bilateralnih sporova i povijesni dijalog, doprinosi napretku u procesu pristupanja i naglašava da se proces pristupanja ne bi trebao zloupotrebljavati za ometanje napretka na europskom putu koji se temelji na zaslugama ni kako bi širi strateški planovi Unije pali u drugi plan te da se takva pitanja moraju rješavati otvorenim dijalogom i istinskom suradnjom;
IV. Demokracija i demokratske institucije 
36.	pohvaljuje iznimne napore Ukrajine da ojača demokratske institucije u ratno doba; međutim, zabrinut je zbog nedavnog pogoršanja odnosa između zakonodavne i izvršne vlasti; snažno apelira na sve dionike da ponovno uspostave produktivne odnose između vlade i Vrhovne rade te poziva sve političke aktere u Ukrajini, posebno one koji su trenutačno na vlasti, da potiču političko jedinstvo i dosljedno, uključivo oblikovanje politika, a ukrajinske političke snage da ostanu ujedinjene oko obrane zemlje i njezina puta prema integraciji u EU; konkretno, poziva ukrajinske vlasti da poštuju načela podjele vlasti, višestranačkog pluralizma i uključenosti, uzimajući u obzir nadležnosti i prava lokalnih vlasti i lokalnih samoupravnih tijela, poštovanjem vladavine prava i temeljnih sloboda, uključujući medijski pluralizam, u skladu s demokratskim načelima i vrijednostima koje Ukrajinci toliko odlučno i hrabro brane; poziva institucije EU-a da prodube svoju suradnju s Vrhovnom radom;
37.	naglašava ključnu važnost unutarnjeg političkog jedinstva kao temeljnog stupa dugoročne otpornosti Ukrajine na kontinuiranu agresiju Ruske Federacije; nadalje, ponavlja važnost očuvanja parlamentarnog pluralizma kao temelja demokratskog upravljanja; naglašava potrebu za konstruktivnom i smislenom suradnjom svih parlamentarnih političkih snaga zastupljenih u Vrhovnoj radi, s ciljem jačanja političke, vojne, gospodarske i društvene otpornosti te provedbe kriterija za pristupanje EU-u;
38.	ponovno ističe ključnu ulogu Vrhovne rade u pravovremenom donošenju reformi; naglašava važnost poštovanja i jačanja institucijske uloge Vrhovne rade te podržava tekuće napore u pogledu reformi za jačanje njezinih zakonodavnih kapaciteta, nadzora izvršne vlasti i odgovornosti prema javnosti; duboko žali zbog kašnjenja u donošenju takvih zakona i poziva Vrhovnu radu i njezine zastupnike da uspostave ubrzani postupak za njihovo brzo donošenje, uz potpuno poštovanje parlamentarnog nadzora nad zakonodavnim prijedlozima;
39.	potiče vladu Ukrajine i oporbu da aktivno traže načine i praktične modalitete, uključujući istraživanje novih pristupa širokoj političkoj suradnji, kako bi zajednički radili na provedbi europskih reformi na putu Ukrajine prema članstvu u EU-u; podsjeća da je zabrinut zbog ograničenja putovanja zastupnika u Vrhovnoj radi Ukrajine u inozemstvo i ponavlja preporuku da se ukinu ograničenja putovanja u inozemstvo povezanih s mandatom i političkih putovanja za zastupnike u parlamentu; preporučuje jačanje zakonodavnih kapaciteta Vrhovne rade kako bi se proizvelo kvalitetnije zakonodavstvo i suzbilo „zakonodavno zatrpavanje” paralelnim nacrtima zakona loše kvalitete o istoj temi;
40.	pozdravlja kontinuirano sudjelovanje Ukrajine u Istočnom partnerstvu i Parlamentarnoj skupštini Euronest; pozdravlja sudjelovanje članova oporbe Vrhovne rade na njezinim sastancima;
41.	naglašava važnost njegovanja konstruktivne političke kulture i poticanja suradnje među političkim strankama u Ukrajini koja se temelji na povjerenju; prima na znanje aktivno sudjelovanje ukrajinskih parlamentarnih zastupnika u Dijalogu Jean Monnet za mir i demokraciju s ukrajinskom Verhovnom Radom te se ove godine obilježava deset godina od njegova pokretanja u listopadu 2016.; pohvaljuje taj format kao trajan i konstruktivan instrument međustranačkog dijaloga koji je pomogao vodstvu i svim parlamentarnim frakcijama i skupinama Vrhovne rade da postignu konsenzus o institucijskim reformama; potiče Vrhovnu Radu da sazove još jedan krug pregovora kako bi se učvrstile reforme potrebne za proces pristupanja Ukrajine;
42.	pohvaljuje izvanredne napore koje je Ukrajina uložila u pripremu demokratskih izbora koji će se održati nakon ukidanja izvanrednog stanja i ustraje u tome da se omogući odgovarajuće vrijeme za ispunjavanje potrebnih standarda i uvjeta za slobodne i poštene izbore; podsjeća da se, u skladu s općepriznatim demokratskim načelima i ukrajinskim Ustavom, izbori ne mogu održati tijekom rata i izvanrednog stanja te da su im potrebni općenito sigurna situacija i odgovarajuće vrijeme za pripremu i pristup informacijama kako bi se ispunili međunarodni standardi; stoga smatra da je pritisak vlade SAD-a na Ukrajinu da održi izbore dok traje ruska ratna agresija i dok se ta zemlja nalazi u stanju izvanrednog stanja neprimjeren i smatra da to ne služi svrsi demokratskog legitimiteta;
43.	prepoznaje važan rad radnih skupina koje je osnovala Vrhovna rada za razvoj izbornog zakonodavstva za prve poslijeratne izbore; poziva EU i njegove države članice da pruže pomoć u reformi ukrajinskog izbornog zakonodavstva, uključujući uklanjanje prepreka koje sprečavaju prisilno raseljene osobe da sudjeluju na parlamentarnim i predsjedničkim izborima te da pruže financijsku pomoć, posebno za organiziranje glasovanja izvan Ukrajine; preporučuje da Europska unija u potpunosti podrži i pripremi dugoročnu međunarodnu misiju za promatranje izbora;
44.	podsjeća da se ruska ratna agresija vodi i u informacijskoj sferi te oštro osuđuje ruske pokušaje delegitimizacije ukrajinskih institucija; ističe da je rusko kognitivno ratovanje usmjereno na potporu Ukrajini u europskim demokracijama, među ostalim podržavanjem različitih političkih stranaka; stoga ustraje u tome da Ukrajina primi pomoć EU-a u borbi protiv inozemnog upletanja i manipuliranja informacijama tijekom poslijeratnih izbora, slično pomoći koja se pruža Republici Moldovi, te potiče Ukrajinu i EU da udruže snage u tu svrhu;
45.	pozdravlja vraćanje televizijskih prijenosa parlamentarnih zasjedanja, čime je ojačan demokratski legitimitet Ukrajine; svjestan je izazova održavanja pluralističkih medija u ratnim uvjetima; naglašava da bilo kakva ograničenja uvedena u takvim izvanrednim okolnostima nisu trajne prirode te da ih treba redovito preispitivati i prilagođavati, gdje je to primjereno i izvedivo, u skladu s razvojem situacije; naglašava da produljenje rata samo po sebi ne opravdava neograničeno nastavljanje ograničenja te da bi, kako otpornost Ukrajine jača, takve mjere trebalo postupno ublažavati i na snazi ostaviti samo one koje su strogo potrebne i proporcionalne nacionalnoj sigurnosnoj situaciji;
V. Vladavina prava i reforme pravosuđa
46.	pohvaljuje donošenje prioritetnog plana reforme u deset točaka (tzv. plan Kos-Kachka) koji su EU i Ukrajina dogovorili u prosincu 2025. kao važan korak prema jačanju vladavine prava, postizanju napretka u reformi pravosuđa i poboljšanju antikorupcijskih djelovanja; pozdravlja tekući rad na provedbi plana Kos-Kachka i potiče Ukrajinu da što prije ostvari konkretne rezultate izvan okvira rasprava ili radnih skupina; ističe da bi se razina provedbe plana sredinom 2026. na razini od približno 15 %, koju je izmjerila ukrajinska zajednica skupina za strateško promišljanje, trebala smatrati nezadovoljavajućom za Ukrajinu;
47.	ističe važnost njegove pravovremene i potpune provedbe, uključujući putem jasno definiranih ključnih etapa, mjerljivih pokazatelja i učinkovitih mehanizama praćenja; izražava zabrinutost zbog ograničenog napretka u određenim prioritetnim područjima i potiče ukrajinske vlasti da ubrzaju provedbu na temelju jasnih mjerila i trajne političke predanosti jer će pravodobna, vjerodostojna i učinkovita provedba biti ključna za jačanje demokratske otpornosti Ukrajine i napredak njezina procesa pristupanja EU-u;
48.	pozdravlja uspostavu vodeće inicijative Ukraine2EU, koju su pokrenuli EU, Litva i Danska, a kasnije su joj se pridružile Švedska, Irska i Poljska, za pružanje ciljane pomoći ukrajinskim državnim institucijama u snalaženju u koracima za dovršetak procesa pristupanja EU-u i pripremu za članstvo u EU-u; ističe važnost projekata tehničke pomoći poput ovoga i poziva na to da ih se kontinuirano podupire i da se uključi više država članica; također hvali napore koje organizacije civilnog društva ulažu u praćenje provedbe i pružanje potpore daljnjem napredovanju reformi; 
49.	pozdravlja napredak Ukrajine u reformi pravosuđa i borbi protiv korupcije te uviđa da se takav napredak ostvaruje pod izvanrednim pritiskom rata; poziva na kontinuiran i ubrzan napredak u tim ključnim područjima jer snažna vladavina prava omogućuje transparentnost i odgovornost u procesima obnove i gospodarskog oporavka te poboljšava ulagačku klimu i povjerenje međunarodnih partnera; pozdravlja provedbu plana za vladavinu prava donesenog u svibnju 2025. i naglašava da je taj napredak izravno povezan s povećanjem povjerenja javnosti u državne institucije; 
50.	i dalje je zabrinut zbog neuspjeha u imenovanju međunarodno provjerenih sudaca ukrajinskog Ustavnog suda; poziva Vrhovnu radu da donese Zakon o Ustavnom sudu u skladu s mišljenjima Venecijanske komisije te da osigura transparentan postupak odabira uz sudjelovanje međunarodnih stručnjaka i dvotrećinsku parlamentarnu većinu za imenovanja; potiče Ukrajinu da iskoristi dostupno međunarodno stručno znanje i pomoć u transformaciji pravosuđa, priznajući pritom da institucijsko poboljšanje zahtijeva provedbu mjera za jačanje uspješnosti i neovisnosti; poziva na to da prioritet za 2026. bude postizanje napretka sveobuhvatne reforme Nacionalne odvjetničke komore Ukrajine; 
51.	potiče Ukrajinu da uloži dodatne napore u osiguravanje profesionalnosti i integriteta nositelja pravosudnih dužnosti; ističe potrebu za transparentnim imenovanjima u pravosuđu te učinkovitom istragom i sankcioniranjem kaznenih djela korupcije na svim razinama; potiče Ukrajinu da provede reformu postupka izbora i razrješavanja glavnog tužitelja te da ograniči neprimjeren utjecaj na pojedinačne slučajeve, među ostalim, automatskom dodjelom predmeta i ograničenim pristupom spisima predmeta; potiče pravosuđe da nastavi ulagati u nove tehnologije kako bi se prevladao nedostatak osoblja i veliko opterećenje poslom; pohvaljuje pravosuđe za nastavak rada u izazovnim uvjetima i ukrajinsko civilno društvo za praćenje provedbe reformi u području vladavine prava;
52.	poziva na reformu ukrajinske sigurnosne službe (SSU) i Državnog istražnog ureda (SBI), koja će se temeljiti na inicijativi predsjednika Zelenskog najavljenoj 2. siječnja 2026., s posebnim fokusom SSU-a na protuobavještajne poslove, borbu protiv terorizma i druge izvore sigurnosnih prijetnji, moguće zlouporabe ovlasti i poštovanje ljudskih prava; cijeni napore uložene u reformu tih institucija tijekom rata; međutim, žali zbog toga što nacrt zakona o reformi SBI-ja nije donesen na plenarnoj sjednici Vrhovne rade do kraja travnja 2026.; uvažava doprinos Savjetodavne misije EU-a u Ukrajini važnom radu na europskim integracijama, uključujući reformu u području sigurnosti, vladavine prava i odgovornosti; 
53.	poziva na reviziju Zakona o kaznenom postupku i povezanog zakonodavstva kako bi se osigurala brza i visokokvalitetna pravda, posebno revizijom odredbi kojima se predviđa automatsko zaključenje istraga zbog isteka rokova za istragu prije suđenja i skraćenih rokova za istragu, čime se ugrožavaju učinkovite istrage složenih kaznenih predmeta, uključujući slučajeve korupcije na visokoj razini; također potiče ukrajinske vlasti da riješe problem praksi pritvora prije suđenja i zlouporabe postupovnih prava; potiče veću transparentnost u pristupu javnim evidencijama, istodobno uvažavajući sigurnosne razloge u ratnom razdoblju; pozdravlja donošenje novog zakona o lobiranju; 
54.	snažno potiče ukrajinske vlasti da se suzdrže od bilo kakvih politički motiviranih sudskih postupaka i uvođenja osobnih sankcija protiv čelnika i predstavnika oporbe i organizacija civilnog društva; naglašava da takve prakse mogu narušiti demokratske standarde i povjerenje javnosti;
55.	poziva ukrajinske vlasti da iz nacionalnog zakonodavstva uklone kršenja općepriznatih europskih i međunarodnih standarda parlamentarne neovisnosti, kao što su mandat slobodnog zastupnika, dioba vlasti i načelo pravne sigurnosti, u mjeri u kojoj se odnose na pogrešno izjednačavanje zastupnika u ukrajinskom parlamentu sa statusom javnog dužnosnika; naglašava da zastupnik u ukrajinskom parlamentu ima predstavnički mandat i ne pripada nijednoj administrativnoj hijerarhiji, nije imenovan na dužnost, ne obavlja službene funkcije te se stoga u nacionalnom zakonodavstvu ne može definirati kao javni dužnosnik;
VI. Borba protiv korupcije
56.	pozdravlja napredak specijaliziranih agencija za borbu protiv korupcije u otkrivanju i progonu visokoprofiliranih slučajeva i pohvaljuje provedbu mehanizama za zviždače; ističe da nedavno otkrivanje korupcije na visokoj razini dokazuje i potrebu za daljnjom borbom protiv korupcije i uspjeh napora u tom smjeru; uviđa da je Ukrajina postigla izniman uspjeh u istragama i kaznenom progonu korupcije; naglašava da su uspješni i neponištivi rezultati u pogledu istraga, kaznenog progona i pravomoćnih presuda u slučajevima korupcije na visokoj razini i dalje ključni; upozorava da bi svako nazadovanje u antikorupcijskim reformama ozbiljno ugrozilo povjerenje javnosti i put Ukrajine prema europskoj integraciji;
57.	pozdravlja zapošljavanje brojnih novih zaposlenika u Nacionalnom uredu za borbu protiv korupcije Ukrajine (NABU) i Specijaliziranom uredu tužitelja za borbu protiv korupcije (SAPO); nadalje, pozdravlja odobrenje strategije razvoja NABU-a i početak rada na strategiji institucionalnog razvoja SAPO-a; 
58.	ističe ključni rad najvažnijih antikorupcijskih institucija poput NABU-a, kao i napore civilnog društva u održavanju neovisnosti tijela za borbu protiv korupcije i povećanju učinkovitosti rješavanja tih problema; pozdravlja imenovanje međunarodnih članova komisije za SAPO i istodobno izražava zabrinutost zbog etičkih pitanja o jednom od ukrajinskih članova; pozdravlja veliki napredak postignut u intervjuiranju kandidata u okviru rigoroznog, neovisnog, uključivog i transparentnog postupka za Visoki antikorupcijski sud koji provode Javno vijeće međunarodnih stručnjaka i Visoko povjerenstvo za kvalifikacije sudaca;
59.	ustraje u tome da ukrajinske vlasti zajamče institucionalnu i operativnu neovisnost NABU-a i SAPO-a; osuđuje svako političko upletanje, instrumentalizaciju ili zastrašivanje usmjereno na institucije za borbu protiv korupcije, uključujući neopravdane inspekcije, kaznene progone ili operativna ograničenja, te zahtijeva trenutačni prekid nepotrebnog pritiska sigurnosnih i obavještajnih službi, uključujući SSU; naglašava da je zaštita NABU-a i SAPO-a ključni preduvjet za vladavinu prava, proces pristupanja Ukrajine EU-u i vjerodostojno korištenje međunarodne potpore; 
60.	ponovno ističe da je potrebno da Nacionalna agencija za sprečavanje korupcije poboljša postupke provjere imovinskih kartica i usmjeri napore na visoke dužnosnike u utvrđenim područjima visokog rizika; potiče Ukrajinu da u potpunosti provede reformu Agencije za povrat imovine i upravljanje njome, uključujući njezine potrebne podzakonske akte; žali zbog toga što su tijela za izvršavanje zakonodavstva, osim specijaliziranih tijela za borbu protiv korupcije, postigla ograničen napredak u poboljšanju svojih rezultata u slučajevima borbe protiv korupcije;
61.	pozdravlja članstvo Ukrajine u Radnoj skupini Organizacije za gospodarsku suradnju i razvoj (OECD) kao pozitivan korak prema punopravnom članstvu i kao daljnju potvrdu predanosti Ukrajine međunarodnim standardima transparentnosti i dobrog upravljanja; prima na znanje napredak Ukrajine u provedbi zakonodavstva o borbi protiv mita u međunarodnim transakcijama kao znak zemlje koja se integrira u globalnu zajednicu odgovornih gospodarskih aktera te je potiče da nastavi ulagati napore kako bi se održao taj napredak;
62.	ponovno naglašava važnost kontinuirane borbe protiv organiziranog kriminala; poziva Ukrajinu da poduzme dodatne napore za jačanje borbe protiv prijevara i internetskih prijevara;
VII. Temeljne slobode i ljudska prava
63.	pohvaljuje predanost Ukrajine poštovanju temeljnih prava unatoč aktualnoj ruskoj agresiji, a posebno pohvaljuje akcijski plan nacionalnih manjina; potiče Ukrajinu da vodi strukturirani i konstruktivni dijalog sa susjednim državama članicama u pogledu prava pripadnika nacionalnih manjina, u skladu s europskim standardima i preporukama Venecijanske komisije; cijeni napore koje su ukrajinske vlasti uložile u reformu obrazovnog sustava i izražava nadu da odredbe zakona o obrazovanju koji će stupiti na snagu 2027. neće ugroziti pravo manjina da se školuju na materinskom jeziku; 
64.	poziva Ukrajinu da osigura kontinuiranu potporu slobodi izražavanja i neovisnosti medija; poziva Ukrajinu da osigura da su ograničenja izvanrednog stanja strogo nužna i razmjerna; poziva na brzu, neovisnu i učinkovitu istragu slučajeva zastrašivanja i izravnog uznemiravanja, kao i neizravnih oblika pritiska na novinare i medijske kuće; podsjeća na ključnu ulogu odgovarajućeg financiranja u osiguravanju neovisnosti javne radiotelevizije, čime joj se omogućuje da ispunjava svoju ulogu kako je utvrđeno u ukrajinskom zakonodavstvu, te poziva ukrajinske vlasti da osiguraju da je sadržaj koji proizvode javno financirani mediji reprezentativan za politički i društveni pluralizam Ukrajine; 
65.	potiče donošenje zakona br. 13597 kojim se jača pravna zaštita od diskriminacije, zločina iz mržnje i govora mržnje na temelju rase, boje kože, političkih, vjerskih i drugih uvjerenja, spola, seksualne orijentacije, rodnog identiteta, nacionalnosti, etničkog, socijalnog ili stranog podrijetla, dobi, zdravstvenog stanja, invaliditeta, obiteljskog i imovinskog statusa, obiteljskih prava i obveza, mjesta boravišta, jezika, zanimanja ili na drugim osnovama, u skladu s obvezama Ukrajine iz Sporazuma o pridruživanju i procesa pristupanja EU-u; 
66.	pozdravlja kontinuirane napore Ukrajine da modernizira svoje građansko zakonodavstvo; naglašava važnost osiguravanja da takve reforme budu u potpunosti u skladu sa standardima EU-a o jednakosti i nediskriminaciji, uključujući zaštitu prava žena i LGBTIQ+ osoba; pozdravlja nedavnu presudu Vrhovnog suda Ukrajine kojom se istospolni par priznaje kao de facto obitelj; poziva na donošenje nacrta zakona br. 9103 o pravnom priznavanju građanskih partnerstava u Ukrajini; 
67.	pohvaljuje nadzor i zagovaranje ukrajinskog civilnog društva koji su rezultirali obećanjem ukrajinskih zakonodavaca da će povući nacrt izmjena Obiteljskog zakona kojima bi se sudovima omogućilo da u iznimnim slučajevima odobre brak s djevojčicama u dobi od 14 godina; potiče Vrhovnu radu da osigura da se te odredbe doista trajno povuku; 
68.	poziva Ukrajinu da nastavi sa zaustavljenim postupkom donošenja zakonodavstva o zaštiti osobnih podataka; 
69.	pozdravlja donošenje strategije o deinstitucionalizaciji i rad na reformi usluga pristupačnosti i rehabilitacije; međutim, naglašava potrebu za brzim donošenjem zakonodavstva o rehabilitaciji osoba s invaliditetom, uz istodobno osiguravanje da takve uključive reforme dosegnu lokalnu i društvenu razinu;
70.	prima na znanje donošenje zakona kojim će se pravoslavnim parohijama iz Ukrajine omogućiti da se odvoje od jurisdikcije Moskovskog patrijarhata i da slobodno odluče o svojoj novoj hijerarhiji; napominje da su u kolovozu 2024. rumunjske pravoslavne parohije u Ukrajini podnijele zahtjev za priznavanje vjerske udruge „Rumunjska pravoslavna crkva u Ukrajini”, kojoj se mogu pripojiti one parohije koje se odvajaju od Moskovskog patrijarhata; poziva ukrajinske vlasti da bez daljnje odgode registriraju vjersku udrugu „Rumunjska pravoslavna crkva u Ukrajini”;
VIII. Uloga civilnog društva
71.	pohvaljuje ukrajinsko civilno društvo zbog toga što je i dalje aktivno unatoč ratnoj patnji; potiče sve ukrajinske vlasti da osiguraju sustavno i konstruktivno savjetovanje s civilnim društvom i socijalnim partnerima te da osiguraju da se njihovi doprinosi propisno uzmu u obzir i da se bore protiv svih oblika političkog pritiska na organizacije civilnog društva; poziva Ukrajinu da donese Zakon o žalbenom postupku građana kako bi se osiguralo dobro upravljanje i sudjelovanje građana; prepoznaje važnost civilnog društva za jačanje otpornosti ukrajinskog naroda tijekom rata i naglašava ključnu ulogu koju civilno društvo treba imati u održivom poslijeratnom oporavku Ukrajine;
72.	pozdravlja korištenje instrumenata digitalne demokracije, uključujući elektroničke peticije i otvorena pisma, te podupire strukturiranije i institucionaliziranije oblike građanskog angažmana, među ostalim, i za dijasporu;
73.	poziva Komisiju da civilno društvo i druge relevantne društvene organizacije i institucije u Ukrajini sustavno uključi u osmišljavanje i praćenje financijske potpore i reformi EU-a;
74.	pozdravlja doprinos europskih i međunarodnih nevladinih organizacija u razmjeni iskustava s ukrajinskim civilnim društvom i u potpori civilnom društvu, posebno njihov angažman u suzbijanju ruskih dezinformacijskih kampanja usmjerenih protiv Ukrajine i Ukrajinaca u EU-u; poziva na daljnje jačanje suradnje s tim organizacijama kako bi se zaštitila temeljna prava, ojačala otpornost informacija i podržao vjerodostojan javni diskurs; 
IX. Integracija u jedinstveno tržište
75.	naglašava važnost ubrzavanja postupne integracije Ukrajine u jedinstveno tržište EU-a, što donosi ekonomske koristi objema stranama, kako Ukrajini tako i državama članicama; naglašava da je to ključan element gospodarske potpore EU-a u borbi protiv ruske agresije i pripremi ukrajinske industrije za poslovanje u uvjetima jedinstvenog tržišta EU-a; preporučuje da Ukrajina slijedi deset prioriteta navedenih u prioritetnom akcijskom planu detaljnog i sveobuhvatnog područja slobodne trgovine između EU-a i Ukrajine;
76.	poziva Komisiju i države članice da u obzir uzmu bliske veze između obnove i potencijalne integracije Ukrajine u jedinstveno tržište EU-a; naglašava da bi plan obnove trebao uključivati mjere za poticanje regulatornog usklađivanja i potporu ulaganjima u kritičnu infrastrukturu, prometne mreže i željezničke veze, čime bi se olakšala usklađenost sa standardima jedinstvenog tržišta i poboljšala trgovinska i gospodarska suradnja s državama članicama;
77.	pozdravlja činjenicu da se Ukrajina pridružila EU-ovu području „roaminga kao kod kuće” u siječnju 2026., što će ukrajinskom stanovništvu pružiti jednu od najkonkretnijih koristi procesa pristupanja njihove zemlje EU-u koju mogu odmah osjetiti;
78.	pozdravlja povećane napore Ukrajine da uskladi svoja stajališta s EU-om i Svjetskom trgovinskom organizacijom; potiče blisku koordinaciju s EU-om u međunarodnim trgovinskim pregovorima, posebno s ciljem postupne integracije Ukrajine u jedinstveno tržište EU-a i jačanja njezina sudjelovanja u globalnim lancima vrijednosti;
X. Suradnja u području obrane
79.	potvrđuje da je ukrajinska obrambena industrija postala ključna i komplementarna sastavnica europske sigurnosti, posebno u pogledu kapaciteta za proizvodnju bespilotnih letjelica, inovacija u bespilotnim sustavima koje su testirane u borbi, elektroničkog ratovanja i softvera koji se koristi na bojištu;
80.	stoga pozdravlja pojačanu suradnju u sigurnosnim i obrambenim pitanjima između Ukrajine i EU-a te njegovih država članica, posebno putem Europskog instrumenta mirovne pomoći, te poziva na pojačanu suradnju u okviru Instrumenta za sigurnosne mjere za Europu (SAFE) i Programa za europsku obrambenu industriju (EDIP) kako bi se zadovoljile ključne obrambene potrebe Ukrajine i olakšala integracija ukrajinske obrambene industrije u industrijski ekosustav EU-a; ističe važnost pristupanja Ukrajine Europskom fondu za obranu kao pridružene zemlje i poziva na brzo provođenje potrebnih pregovora; pozdravlja osnivanje Radne skupine EU-a i Ukrajine za obrambeno-industrijsku suradnju i inicijative EU-a BraveTechEU; poziva EU da podrži integraciju ukrajinske obrambene tehnološke i industrijske baze u europsku obrambenu tehnološku i industrijsku bazu (EDTIB), među ostalim putem programa EDIP i budućeg Europskog fonda za konkurentnost; priznaje da je ukrajinska stručnost na bojnom polju još jednom dokazana na Bliskom istoku tijekom obrane zaljevskih država; ponovno ističe da Ukrajina ima najiskusniju vojsku u Europi;
81.	ističe stratešku važnost organizacije redovitih zajedničkih vojnih vježbi i postupne integracije Ukrajine u okvire za obuku i operacije pod vodstvom EU-a, kao sredstva za poboljšavanje spremnosti i interoperabilnosti s europskim snagama te usklađenosti sa standardima NATO-a; osim toga, poziva na povećane zajedničke investicijske inicijative između Unije i Ukrajine u obrambeno-industrijskom sektoru, uključujući zajednički razvoj i proizvodnju vojne opreme, što bi ojačalo ukrajinske sposobnosti samoobrane; poziva na trajne mjere za jačanje veza između ukrajinskih i europskih obrambenih tehnoloških i industrijskih baza, smanjenje strateških ovisnosti i doprinos dugoročnoj sigurnosti i stabilnosti na europskom kontinentu;
82.	ističe stratešku važnost jačanja vojne mobilnosti za potporu obrani i otpornosti Ukrajine, osiguravajući brzo raspoređivanje opreme i humanitarne pomoći ukrajinskim snagama; naglašava ključnu ulogu crnomorskih obalnih država i zemalja istočne granice u organiziranju sigurnih tranzitnih ruta, prethodnom razmještaju materijala i zajedničkoj operativnoj koordinaciji s Ukrajinom; poziva Komisiju i države članice da ojačaju infrastrukturu, interoperabilnost i logističke okvire u tim regijama, uključujući zajedničke vježbe i ciljana ulaganja, kako bi se poboljšale operativne sposobnosti Ukrajine, ojačao njezin teritorijalni integritet i spriječila daljnja agresija;
83.	pozdravlja donošenje Ukrajinske strategije politike za veterane do 2030.; naglašava važnost učinkovite reintegracije ukrajinskih ratnih veterana u civilni život kao važne komponente dugoročnog oporavka i društvene kohezije Ukrajine; ističe sve veći broj veterana s invaliditetom i potrebu za jačanjem provedbe politika pristupačnosti i prava osoba s invaliditetom; poziva EU i njegove države članice da pruže dodatnu pomoć Ukrajini u tom pogledu; prepoznaje stratešku vrijednost iskustva ukrajinskih veterana za europsku sigurnost i obranu, uključujući njihovo jedinstveno znanje o modernom ratovanju, kao što je borba protiv bespilotnih sustava, pružanje liječničke pomoći na bojištu i evakuacija ranjenika u sukobima visokog intenziteta; naglašava da je potrebno spriječiti njihovu izloženost socijalnoj marginalizaciji i neprijateljskoj manipulaciji, među ostalim, i od strane Ruske Federacije;
84.	poziva Komisiju da razvije odgovarajuće okvire za integraciju jedinstvenog ratnog iskustva Ukrajine u području civilne zaštite, otpornosti kritične infrastrukture, borbe protiv dezinformacija i upravljanja u okviru sveobuhvatne vojne agresije u politike pripravnosti, otpornosti i sigurnosti Unije;
85.	prima na znanje znatnu političku, financijsku, humanitarnu i vojnu pomoć koju od početka opće invazije Ruske Federacije 2022. Ukrajini pružaju treće zemlje i međunarodni partneri; ističe da ta široka koalicija za potporu odražava zajedničku predanost poštovanju međunarodnog prava i načela sadržanih u Povelji Ujedinjenih naroda; u tom pogledu ističe važan doprinos Sjedinjenih Američkih Država, koje su osigurale više od 66,9 milijardi USD vojne pomoći; nadalje ističe važnu ulogu Ujedinjene Kraljevine, Kanade, Japana, Norveške, Novog Zelanda i Australije, koji su se uskladili s međunarodnim sankcijama protiv Ruske Federacije i doprinijeli podupiranju ukrajinske vojske i osposobljavanju osoblja, kao i humanitarnoj i makrofinancijskoj pomoći Ukrajini; prepoznaje važnu pomoć koju pruža Turska, među ostalim vojnu i humanitarnu potporu te diplomatske napore; nadalje prima na znanje humanitarnu pomoć koju pruža Republika Moldova, koja je uslijed kontinuirane ruske agresije pokazala regionalnu solidarnost;
XI. Regionalna suradnja i dobrosusjedski odnosi
86.	pozdravlja rješavanje spora između Ukrajine i Mađarske (i Slovačke) oko prekida isporuke ruske nafte putem naftovoda Družba; ističe da zbog spora nije došlo do nestašice u opskrbi u Mađarskoj ili Slovačkoj, s obzirom na lako dostupne alternativne mogućnosti prijevoza putem plinovoda Adria koje imaju tu prednost da se njima ne podupire rusko gospodarstvo; primjećuje da su mađarska poduzeća povećala uvoz ruske energije od početka ruske agresije na Ukrajinu, suprotno politikama EU-a; primjećuje da su cijene goriva u Mađarskoj iznad europskog prosjeka i da su argumenti o povećanim troškovima prijevoza naftovodom Adria bili izmišljeni; 
87.	naglašava obvezu svih država članica, a ne samo mađarskih i slovačkih vlada, da postupno ukinu ovisnost o isporuci energije iz Rusije i o ruskoj energetskoj infrastrukturi; 
88.	osuđuje postupke mađarskih tijela kaznenog progona zbog pritvaranja zaposlenika ukrajinske banke Oschadbank i zapljene gotovine i zlata, koje je mađarska carina prije toga propisno odobrila; pozdravlja nedavno rješavanje tog spora;
XII. Socioekonomske reforme
89.	pohvaljuje Ukrajinu zbog donošenja reforme javne uprave i aktualno praktično uključivanje Ukrajine u upravljačke strukture te gospodarske, regulatorne i sigurnosne okvire EU-a; potiče ukrajinsku vladu da usvoji sustavan pristup reformi javne uprave i upravljanju javnim financijama, osiguravajući pritom usklađenost s postojećim planom, kao i da poboljša učinkovitost; pozdravlja donošenje Strategije za reformu sustava upravljanja javnim financijama za razdoblje 2026. – 2030. i potiče brzo dovršavanje i donošenje Strategije za reformu javne uprave za razdoblje 2026. – 2030.; pohvaljuje uspjeh programa Create Ukraine, koji se temelji na iskustvu stečenom u Litvi i koji je vrijednim međunarodnim iskustvom pomogao mladim Ukrajincima da se pridruže ukrajinskom javnom sektoru; potiče širenje te inicijative i sličnih inicijativa kako bi se stručnjaci vratili u Ukrajinu i doprinijeli njezinu pristupanju EU-u i poslijeratnoj obnovi;
90.	pozdravlja napredak ostvaren u reformi ukrajinskog Ureda za gospodarsku sigurnost i njegove Agencije za povrat imovine i upravljanje njome; nadalje, pozdravlja imenovanje voditelja Državne carinske službe Ukrajine i naglašava važnost unapređenja carinske reforme;
91.	prima na znanje pozitivne nalaze sadržane u najnovijim izvješćima Svjetske banke i Međunarodnog monetarnog fonda, koji upućuju na gospodarsku otpornost Ukrajine i napredak u makroekonomskoj stabilizaciji unatoč ratu koji je u tijeku; pozdravlja nedavno donošenje programa Međunarodnog monetarnog fonda u vrijednosti od 1,8 milijardi USD i povezane reforme; potiče Ukrajinu da brzo nastavi s provedbom povezanih reformi; 
92.	ponavlja svoj poziv Ukrajini i državama članicama da blisko surađuju u cilju maksimalnog povećanja potencijalnog gospodarskog sudjelovanja ukrajinskih izbjeglica i dijaspore kako bi se osigurala otpornost i uključivost aktualnog i budućeg gospodarskog oporavka te obnove Ukrajine; poziva Komisiju da donese konkretne prijedloge u tom pogledu; napominje da Direktiva o privremenoj zaštiti[footnoteRef:9], na temelju koje je osiguran pravni status za više od četiri milijuna Ukrajinaca u EU-u, istječe u ožujku 2027.; poziva EU, njegove države članice i Ukrajinu da rade na koordiniranoj, usklađenoj i jasno predstavljenoj politici koja bi pružila sigurnost Ukrajincima koji se pripremaju za povratak ili razmatraju legalne načine ostanka u zemljama domaćinima;  [9:  	Direktiva Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba (SL L 212, 7.8.2001., str. 12., ELI: http://data.europa.eu/eli/dir/2001/55/oj).] 

93.	naglašava da obnova Ukrajine i povezani pripremni planovi moraju biti usko povezani s njezinim reformama u okviru pristupanja EU-u i vođeni načelima socijalne pravednosti, održivosti, transparentnosti i lokalne odgovornosti; nadalje, naglašava da obnova Ukrajine mora biti ukorijenjena u čvrstoj vladavini prava, transparentnom upravljanju i demokratskoj uključenosti; naglašava da reforma pravosuđa, borba protiv korupcije i poboljšanja javne uprave nisu samo uvjeti za pristupanje EU-u nego i ključni koraci za privlačenje ulaganja i obnovu povjerenja među ukrajinskim partnerima i građanima; poziva na uključivanje rodno osjetljivih pristupa u sve napore usmjerene na obnovu, uključujući veću zastupljenost žena i manjina u postupcima donošenja odluka radi postizanja najvećeg učinka i dugoročne održivosti; 
94.	ističe da je kohezijska politika EU-a, kao glavni instrument za promicanje gospodarskog, socijalnog i teritorijalnog jedinstva, ključna za postizanje ciljeva regionalne politike EU-a i za produbljivanje suradnje između regija EU-a i Ukrajine; poziva na to da se ta politika u potpunosti uzme u obzir u okviru regionalne i susjedske suradnje;
95.	naglašava sve veću važnost Ukrajine kao strateškog partnera Europske unije u opskrbi ključnim robama i kritičnim sirovinama, uključujući poljoprivredne proizvode poput žitarica, uljarica i biljnih ulja, kao i litija, titana i drugih minerala bitnih za zelenu i digitalnu tranziciju; poziva na transparentnost, javnu odgovornost i zaštitu nacionalnih interesa u svim postupcima privatizacije i ulaganja; napominje da se znatan dio kritičnih resursa nalazi na teritorijima koje je privremeno okupirala Ruska Federacija; stoga naglašava potrebu za jačanjem solidarnosti EU-a s Ukrajinom u zaštiti njezinih prirodnih resursa, poljoprivrednih kapaciteta i teritorijalnog integriteta;
96.	pozdravlja napore za poboljšanje tripartitnog socijalnog dijaloga u Ukrajini, među ostalim uz podršku nedavno potpisanog sporazuma o partnerstvu s EU-om i Međunarodnom organizacijom rada (ILO); ustraje u tome da se načela europskog stupa socijalnih prava i sve relevantne konvencije Međunarodne organizacije rada moraju poštovati tijekom cijelog pretpristupnog procesa; poziva na to da Ukrajina nastavi usklađivati standarde na tržištu rada, posebice u pogledu slobode okupljanja i socijalnog dijaloga; naglašava potrebu za opsežnim savjetovanjima sa sindikatima i civilnim društvom te preporučuje da se kad je riječ o tom pitanju koristi stručno znanje Međunarodne organizacije rada; potiče Ukrajinu i Komisiju da surađuju s ključnim socijalnim partnerima, uključujući neovisne sindikate, na osmišljavanju, provedbi i praćenju socioekonomskih reformi, i da prepoznaju potrebu za reformskim mjerama za poboljšanje poslovne klime i funkcioniranja tržišnog gospodarstva; poziva na stavljanje većeg naglaska na mjere za ispravljanje poremećaja na tržištu i mjere socijalne zaštite; 
97.	prima na znanje izvješća o uplitanju države u sindikalna pitanja, uključujući zapljenu sindikalne imovine; poziva na povrat zaplijenjene sindikalne imovine; poziva ukrajinske vlasti da osiguraju da sindikalisti mogu slobodno izvršavati svoj mandat i poziva na potpunu pravnu zaštitu od praksi usmjerenih protiv sindikata; potiče Komisiju i Europsku službu za vanjsko djelovanje da aktivno prate stanje u pogledu radničkih prava u Ukrajini, u bliskoj suradnji s Europskom konfederacijom sindikata i Međunarodnom organizacijom rada;
98.	poziva na stalne napore za liberalizaciju kretanja kapitala, među ostalim usklađivanjem s Uredbom o jedinstvenom području plaćanja u eurima[footnoteRef:10] te na jačanje borbe protiv pranja novca i financiranja terorizma; [10:  	Uredba (EU) br. 260/2012 Europskog parlamenta i Vijeća od 14. ožujka 2012. o utvrđivanju tehničkih i poslovnih zahtjeva za kreditne transfere i izravna terećenja u eurima i o izmjeni Uredbe (EZ) br. 924/2009 (SL L 94, 30.3.2012., str. 22., ELI: http://data.europa.eu/eli/reg/2012/260/oj).] 

99.	pohvaljuje Ukrajinu zbog učinkovitog višerazinskog upravljanja; pozdravlja napredak u unapređenju decentralizacije u skladu sa zahtjevima za pristupanje EU-u; poziva na daljnje reforme radi osnaživanja lokalne samouprave u skladu s načelima Europske povelje o lokalnoj samoupravi;
100.	pohvaljuje Ukrajinu zbog toga što je ispunila 63 od 68 reformskih uvjeta navedenih u Ukrajinskom planu, koji se prvo trebao provoditi nakon završetka rata, no ipak je proveden tijekom rata, čime je omogućena isplata 26,8 milijardi EUR 2025.; poziva na kontinuirane napore u provedbi u skladu s Uredbom (EU) 2024/792[footnoteRef:11], posebno kako bi se Ukrajinu potaknulo da se uskladi sa zakonodavstvom EU-a o javnoj nabavi; [11:  	Uredba (EU) 2024/792 Europskog parlamenta i Vijeća od 29. veljače 2024. o uspostavi Instrumenta za Ukrajinu (SL L, 2024/792, 29.2.2024., ELI: http://data.europa.eu/eli/reg/2024/792/oj).] 

101.	pohvaljuje izniman svakodnevni rad ukrajinskog zdravstvenog sustava tijekom rata, posebno ukrajinskih medicinskih sestara; napominje da velik udio radnika u javnom sektoru pružanja usluga skrbi prima minimalnu plaću, koja trenutačno iznosi 6658 UAH neto; podsjeća da stvarni egzistencijalni minimum za jednu osobu, koji je izračunalo Ministarstvo socijalne politike u prosincu 2025., iznosi 10 979 UAH; nadalje ističe potrebu za uvođenjem konkretne i razumne regulacije radnog opterećenja medicinskih sestara;
XIII. Energija, promet i održivi razvoj
102.	pozdravlja znatan napredak postignut u reformama energetskog sektora i usklađenost Ukrajine s ciljevima europskog zelenog plana i Plana za čistu industriju te pohvaljuje Ukrajinu zbog dobrog napretka u provedbi njezina nacionalnog energetskog i klimatskog plana, unatoč tome što je Rusija uvelike uništila ukrajinsku energetsku infrastrukturu; naglašava da bi se pri usklađivanju s inicijativama EU-a, uključujući europski zeleni plan i Plan za čistu industriju, trebalo voditi računa o neposrednim potrebama Ukrajine za obnovom, gospodarskoj konkurentnosti i dugoročnoj energetskoj sigurnosti;
103.	poziva EU i njegove države članice da pojačaju potporu ukrajinskom energetskom sustavu, naglašavajući da veća otpornost u Ukrajini izravno doprinosi općoj energetskoj sigurnosti Europe; naglašava da je održiva i predvidljiva energetska potpora Ukrajini ključna za očuvanje civilne otpornosti, gospodarske stabilnosti i kontinuiteta ključnih usluga usred kontinuiranih napada i prije sljedeće zimske sezone; poziva Komisiju da obnovu energetskog sektora odredi kao prioritet, prelazeći s ad hoc pomoći u nuždi na dugoročne mehanizme za oporavak, zaštitu i modernizaciju energetskog sektora;
104.	naglašava da Ukrajina ima znatan potencijal za dobavljanje energije i energetski intenzivnih proizvoda ostatku Europe; poziva na ubrzavanje integracije Ukrajine u energetsko tržište EU-a, kao jedan od elemenata koji doprinose sigurnosti Unije, uključujući usklađivanje propisa i ulaganja u obnovljive izvore energije; poziva na kontinuirani razvoj energetske povezanosti sa susjednim državama članicama i regionalnim partnerima EU-a kao što je Republika Moldova u cilju daljnje integracije Ukrajine u energetsko tržište EU-a; poziva Komisiju i države članice da intenziviraju ulaganja u proširenje i modernizaciju prekograničnih energetskih veza s Ukrajinom te da dodatno integriraju i usklade prijenosne mreže kao ključni pripremni korak prema integraciji Ukrajine u unutarnje energetsko tržište EU-a;
105.	napominje stratešku važnost budućeg dogovora o prodaji dvaju nuklearnih reaktora VVER-1000 iz Bugarske Ukrajini kao primjer produbljenja energetske suradnje te nadalje napominje da će to doprinijeti energetskoj sigurnosti Ukrajine; ističe potencijal tog projekta za jačanje regionalne energetske povezanosti i integraciju ukrajinskog energetskog sustava u energetski sustav EU-a; potiče daljnji razvoj zajedničkih inicijativa u područjima kao što je energetska infrastruktura, uključujući dalekovode i pohranu energije, kao i unapređenje intermodalnih prometnih veza, s ciljem olakšavanja lanaca opskrbe, logistike i trgovine između tih dviju država i u široj crnomorskoj regiji;
106.	prima na znanje pozive Ukrajine za privremeno izuzeće zbog više sile od uvođenja mehanizma za ugljičnu prilagodbu na granicama ili srodnih mjera kako bi se u obzir uzeo utjecaj ruske ratne agresije na sposobnost Ukrajine da smanji ugljični otisak svojih industrija; potiče Komisiju da se uključi u savjetovanja s ciljem utvrđivanja uzajamno prihvatljivih privremenih rješenja u tom pogledu; 
107.	poziva Ukrajinu da obnovu iskoristi za bolju ponovnu izgradnju, koristeći se klimatski najprihvatljivijim i troškovno najučinkovitijim i najpouzdanijim rješenjima za energetski sektor Ukrajine, gdje god je to moguće, ulažući u obnovljive izvore energije i energetsku učinkovitost te svodeći utjecaj na okoliš u cijelom proizvodnom lancu na najmanju moguću mjeru; pozdravlja kontinuirani angažman Komisije u tom području kako bi se poduprla reforma ukrajinskog energetskog sektora; poziva Komisiju i ukrajinske vlasti da se strateški koriste sredstvima u okviru Instrumenta za Ukrajinu kako bi prednost dale ulaganjima u obnovljive izvore energije; poziva na unapređenje provedbe postojećih obveza u okviru Ukrajinskog plana i paketa Energetske zajednice, uključujući razdvajanje regionalnih poduzeća za distribuciju energije;
108.	pozdravlja napore Ukrajine da uskladi svoju prometnu politiku s pravnom stečevinom EU-a i ojača povezanost s Unijom; naglašava važnost provedbe nacionalne prometne strategije i strategije za razvoj i proširenje granične infrastrukture s državama članicama EU-a i Moldovom; poziva na ubrzavanje održive modernizacije željezničke, cestovne, lučke i granične infrastrukture u skladu s prioritetima transeuropske prometne mreže (TEN-T); poziva Ukrajinu da ubrza reformu željeznica, uključujući usklađivanje s pravnom stečevinom EU-a u području sigurnosti i interoperabilnosti željeznica;
109.	istodobno ističe da je usklađenost s okolišnim standardima u provedbi energetskih i prometnih projekata od ključne važnosti za napredak programa reformi na putu Ukrajine prema članstvu u EU-u; naglašava da je važno da EU pruži potporu Ukrajini kako bi se ona bolje izgradila iz temelja okolišne i socijalne održivosti; poziva EU i njegove države članice da pojačaju potporu Ukrajini, i u financijskom obliku i u obliku stručnog znanja, kako bi se ubrzalo njezino usklađivanje s pravnom stečevinom EU-a u području zaštite okoliša;
110.	ističe da se Ukrajina i dalje suočava sa znatnim okolišnim izazovima, koje je dodatno pogoršao rat koji je u tijeku; napominje da produljenje sukoba i dalje ima ozbiljan negativni utjecaj na okoliš, uključujući onečišćenje tla i vode, degradaciju ekosustava i povećan pritisak na prirodne resurse; izražava zabrinutost zbog posljedičnog gubitka bioraznolikosti, uključujući štetu u šumskim, stepskim i močvarnim ekosustavima; naglašava važnost integriranja zaštite okoliša i održivosti u rad na oporavku i obnovi; poziva na ojačano upravljanje okolišem, poboljšane sustave praćenja i učinkovitu provedbu postupaka procjene utjecaja na okoliš i strateške procjene utjecaja na okoliš, u skladu s pravnom stečevinom EU-a u Poglavlju 27.;
111.	izražava zabrinutost zbog izgradnje vjetroelektrana u zaštićenim planinskim područjima Karpata na zapadu Ukrajine, posebno zbog planirane izgradnje 30 turbina na planini Runa; naglašava da energija vjetra pruža sigurniju i održiviju alternativu fosilnim gorivima i poziva Ukrajinu da ostvari svoj visoki potencijal iskorištavanja energije vjetra izvan zaštićenih područja; ističe da proizvodnja zelene energije i očuvanje prirode ne moraju biti međusobno isključivi u Ukrajini jer postoje druga područja koja su već namijenjena razvoju energetske infrastrukture, bez jedinstvenih staništa i primarnih šuma, te s postojećim pristupnim cestama;
112.	izražava duboku zabrinutost zbog trenutačne situacije u nuklearnoj elektrani Zaporižja, koja je i dalje pod nezakonitom ruskom kontrolom te i dalje predstavlja veliki rizik za nuklearnu sigurnost i zaštitu zbog vojnih aktivnosti koje su u tijeku u njezinoj blizini; naglašava da bi angažman Međunarodne agencije za atomsku energiju, iako ključan za osiguravanje nuklearne sigurnosti i zaštite, trebao ostati isključivo tehničke prirode; u tom kontekstu ističe da bi se takav angažman trebao provoditi uz potpuno poštovanje suvereniteta i teritorijalnog integriteta Ukrajine te da se ne bi trebao tumačiti kao utjecaj na status postrojenja; ponovno ističe važnost osiguravanja sigurnog rada elektrane u skladu s međunarodnim standardima nuklearne sigurnosti i pod legitimnom vlašću Ukrajine;
113.	podsjeća da se 2026. obilježava 40. godišnjica nuklearne katastrofe u Černobilu, još uvijek jedne od najtežih nuklearnih nesreća u povijesti; oštro osuđuje ciljane ruske napade na lokaciju nuklearne elektrane u Černobilu i katastrofalnu štetu na njezinu štitu, koji je izgrađen kako bi zadržavao radioaktivni materijal i više ne može obavljati svoju glavnu sigurnosnu funkciju, što predstavlja ozbiljan rizik za nuklearnu sigurnost; napominje da se trošak popravaka procjenjuje na 500 milijuna EUR;
°
°	°
114.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, vladama i parlamentima država članica te vladi i parlamentu Ukrajine.

